ΓΡΑΠΤΗ ΕΡΩΤΗΣΗ P-1644/96 υποβολή: Stanislaw Tillich (PPE) προς την Επιτροπή (12 Iουνίου 1996)

Θέμα: Διαδικασία επί παραβάσει των Συνθηκών κατά κρατών μελών προς το συμφέρον επιχειρήσεων από τρίτες χώρες με το σκοπό την προώθηση εμπορικών μέτρων πολιτικής φύσης κατά επιχειρήσεων από την ΕΕ

Το 1993, μια επιχείρηση παροχής ρεύματος στην ανατολική Γερμανία προκήρυξε ένα διαγωνισμό για την κατασκευή ενός νέου εργοστασίου παραγωγής ηλεκτρικής ενέργειας. Πέραν 3 ευρωπαϊκών εταιρειών συμμετείχε και μια αμερικανική εταιρεία, η προσφορά της οποίας όμως δεν έγινε δεκτή τόσο για λόγους τεχνικούς όσο και οικονομικούς. Σε συνέχεια του γεγονότος αυτού, η κυβέρνηση των ΗΠΑ προχώρησε με βάση το τμήμα 301 και επόμενα του «Trade Act» σε ενέργειες και έθεσε την Γερμανία στην αποκαλούμενη «Watchlist».

Μπορεί η Επιτροπή να εξηγήσει γιατί αφού κίνησε διαδικασία κατά της Γερμανίας με έγγραφο οχλήσεως στις 13 Οκτωβρίου 1994, απεύθυνε νέο έγγραφο όχλησης στη γερμανική κυβέρνηση στις 12 Δεκεμβρίου 1995, ενώ η τελευταία είχε εκθέσει ήδη τις θέσεις της με επιστολές στις 15 Νοεμβρίου και στις 15 Δεκεμβρίου 1994;

Η επανάληψη της διαδικασίας είναι αποτέλεσμα διαβημάτων της κυβερνήσεως ή πολιτικών των ΗΠΑ, και εάν ναι για ποιά διαβήματα πρόκειται;

Αληθεύει ότι η Επιτροπή υιοθέτησε κατά τη διαδικασία αυτή το σύνολο των απόψεων που διατύπωσε η επιχείρηση των ΗΠΑ χωρίς να τις εξετάσεις και επανέλαβε αυτές τις απόψεις κατά παράβαση των νομικών κανόνων στη διαδικασία της έγγραφης οχλήσεως ως τετελεσμένο γεγονός;

Η Επιτροπή έχει την πρόθεση να κινήσει κατά κάθε κράτους μέλους ανάλογη διαδικασία για παραβίαση της Συνθήκης, υπερασπιζόμενη τα συμφέροντα επιχειρήσεως από τρίτη χώρα; Εάν ναι, σε ποιές περιπτώσεις;

Απάντηση του κ. Μonti εξ ονόματος της Επιτροπής (23 Ιουλίου 1996)

Όπως αναφέρει το αξιότιμο μέλος η Επιτροπή κίνησε τον Οκτώβριο του 1994 διαδικασία παράβασης κατά της Γερμανίας για κακή εφαρμογή της οδηγίας 90/531/ΕΟΚ ((ΕΕ αριθ. L 297 της 29.10.1990. )) σε μία διαδικασία ανάθεσης μίας σύμβασης για την κατασκευή ενός νέου σταθμού παραγωγής ηλεκτρικού ρεύματος στην Σαξωνία. Μία κοινοτική επιχείρηση εγκατεστημένη στην Γερμανία (θυγατρική αμερικανικής εταιρείας) είχε υποβάλει μάλιστα καταγγελία στην Επιτροπή με διάφορες αιτιάσεις οι οποίες, εξετάσθηκαν και θεωρήθηκαν επαρκώς θεμελιωμένες ώστε να δικαιολογείται η κίνηση διαδικασίας σύμφωνα με το άρθρο 169 της συνθήκης ΕΚ.

Η διαδικασία παράβασης περιλαμβάνει διάφορα στάδια που επιτρέπουν στην Επιτροπή και στο ενδιαφερόμενο κράτος μέλος να προβούν σε επιστάμενη μελέτη, στο πλαίσιο επίσημων ανταλλαγών, των νομικών θεμάτων και της εικαζόμενης παράβασης. Λαμβάνοντας υπόψη τον πολύπλοκο χαρακτήρα της σχετικής υπόθεσης, η Επιτροπή, αφού μελέτησε την γερμανική απάντηση στις αιτιάσεις, θεώρησε ότι διάφορα στοιχεία της υπόθεσης έπρεπε να διευκρινισθούν περαιτέρω προτού εκδόσει αιτιολογημένη γνώμη.

Για τον λόγο αυτόν, απεστάλη και δεύτερη επιστολή στη Γερμανία με την οποία της ζητούνται πιο συγκεκριμένες πληροφορίες. Εκτός αυτού, η επιστολή είχε ως στόχο να δώσει στις γερμανικές αρχές την ευκαιρία να εκθέσουν την άποψή τους σχετικά με τις αιτιάσεις του οργάνου προσφυγής, της Bundesanstalt fόr vereinigungsbedingte Sonderaufgaben, στο Βερολίνο, που με απόφαση της 14ης Σεπτεμβρίου 1995, είχε κηρύξει παράνομη τη διαδικασία ανάθεσης.